SKRIFTLIG FORESPØRGSEL P-0540/00

af Marialiese Flemming (PPE-DE) til Kommissionen

(21. februar 2000)

Om: WTO landbrug og miljø

I betragtning af den kendsgerning, at forhandlingerne om en omfattende WTO-runde i Seattle har været uden resultat, ligger det fast, at emnerne indeholdt i den såkaldte built-in agenda, nemlig landbrug og tjenesteydelser, i hvert fald vil blive taget op. Der hersker derimod usikkerhed om, hvordan forhandlingerne om en ny WTO-runde vil fortsætte.

Har Kommissionens omfattende initiativ i Seattle med henblik på den nye WTO-runde fortsat gyldighed?

Hvordan agter Kommissionen at tage højde for nødvendigheden af at inddrage miljøspørgsmål i en ny WTO-runde?

Hvilke skridt vil Kommissionen tage for at sørge for at inddrage ngo'er i WTO-sammenhæng?

Vil Kommissionen videresende samtlige informationer vedrørende forhandlingerne til Europa-Parlamentet?

Svar afgivet på Kommissionens vegne af Pascal Lamy

(20. marts 2000)

Som det ærede medlem ved, blev Fællesskabets politik med hensyn til en ny WTO-runde bekræftet både af Rådet og af Parlamentet i dets beslutning af 15. december 1999. Det samlede tiltag med hensyn til en ny runde står derfor stadig ved magt.

Dette indebærer, at det er nødvendigt at sikre sig, at WTO er velvilligt indstillet over for berettigede handelsrelaterede ønsker, f.eks. inden for miljøområdet. Selv om dette stadig er et kontroversielt emne, er Kommissionen overbevist om, at de grundlæggende mål stadig holder stik. Den er for øjeblikket i gang med at overveje, hvorledes den kan få bragt dette særlige emne frem i første række i forbindelse med dens løbende bestræbelser på at starte den nye runde, f.eks. ved hjælp af en intensiveret indsats til en bedre klarlægning af målene, gennem en tillidsskabende indsats med henblik på at fjerne eventuelle betænkeligheder hos visse handelspartnere, især udviklingslandene, og ved en vurdering af, hvilke midler der skal anvendes for at nå disse grundlæggende WTO-mål.

Som led i forberedelsen af de kommende forhandlinger viderefører Kommissionen også sin bæredygtighedsvurdering, der bl.a. rummer en undersøgelse af de eventuelle virkninger for miljøet af en yderligere liberalisering og yderligere ændringer af WTO-bestemmelserne. Parlamentet er blevet holdt informeret om, hvordan dette projekt skrider frem, og visse medlemmer er blevet indbudt til møder med medlemsstater og det civile samfund vedrørende dette spørgsmål.

Kommissionen har søgt at inddrage NGO'er og andre organisationer i det civile samfund, både på WTO-plan og på fællesskabsplan. Kommissæren med ansvar for handelsanliggender har afholdt en række samråd med NGO'er forud for Seattle-runden. I WTO har Kommissionen stillet forslag om øget gennemsigtighed med hensyn til rådigheden over dokumenter. Den fortsætter sine overvejelser om, hvorledes den yderligere kan forbedre gennemsigtigheden og dialogen med NGO-samfundet, både på fællesskabsplan og i tilknytning til WTO.

For så vidt angår fremsendelse af oplysninger til Parlamentet, er det ærede medlem sikkert bekendt med Kommissionens løfte om regelmæssigt at forsyne Parlamentet med dokumenter og oplysninger, både om nødvendigt i forbindelse med forberedelsen af forhandlingerne og under disse.